title: DIRETTIVA TA’ IMPLIMENTAZZJONI TAL-KUMMISSJONI (UE) .../… li temenda d-Direttiva 2009/119/KE fir-rigward tal-metodi ta’ kalkolu tal-obbligi ta’ ħżin

text:
               DIRETTIVA TA’ IMPLIMENTAZZJONI TAL-KUMMISSJONI (UE) .../…

               ta’ 19.10.2018

                li temenda d-Direttiva 2009/119/KE fir-rigward tal-metodi ta’ kalkolu tal-obbligi ta’ ħżin

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat id-Direttiva tal-Kunsill 2009/119/KE tal-14 ta' Settembru 2009 li timponi obbligu fuq l-Istati Membri biex iżommu livell minimu ta’ ħażniet ta’ żejt mhux maħdum u/jew ta’ prodotti petroliferi
                  1
                u b’mod partikolari l-Artikolu 3(4) tagħha,

               Billi:

               (1)Skont l-Artikolu 22 tad-Direttiva 2009/119/KE il-Kummissjoni wettqet reviżjoni tal-funzjonament u l-implimentazzjoni tagħha (“evalwazzjoni ta’ nofs it-terminu”), li wriet il-bżonn li jiddaħħlu għadd ta’ bidliet tekniċi tad-Direttiva, sabiex tiġi ffaċilitata l-implimentazzjoni tagħha
                  2
               .

               (2)Jekk il-bidu l-obbligu tal-istokkijiet annwali ġodda skont id-Direttiva 2009/119/KE jiġi pospost bi tliet xhur, dan għandu jippermetti li l-Istati Membri jkollhom aktar żmien biex jikkompletaw il-proċeduri amministrattivi interni u jiffaċilita l-konformità skont l-iskadenza u, possibbilment, b’kostijiet aktar baxxi.

               (3)Ir-Regolament (KE) Nru 1099/2008 tal-Parlament Ewropew u tal-Kunsill
                  3
                huwa punt ta’ referenza għad-definizzjoni ta’ “ħażniet taż-żejt” u għall-identifikazzjoni ta’ prodotti petroliferi differenti li huma rilevanti biex jiġi kkalkolat l-obbligu tal-ħżin, il-livell ta’ emerġenza u l-ħażniet speċifiċi miżmuma u għal skopijiet ta’ rappurtar.  Ir-Regolament (KE) Nru 1099/2008 ġie emendat bosta drabi. Għaldaqstant, referenzi għad-dispożizzjonijiet speċifiċi tar-Regolament (KE) Nru 1099/2008, tad-Direttiva 2009/119/KE skadew u jeħtieġ jiġu adattati b’tali mod li jirreferu għad-dispożizzjonijiet xierqa ta’ dak ir-Regolament.

               (4)L-applikazzjoni ta’ żewġ formuli differenti għall-kalkolu tal-kwantitajiet ta’ nafta li mhumiex rilevanti għall-kalkolu tal-obbligu tal-ħżin, skont jekk ir-rendiment f’nafta matul is-sena preċedenti kienx iżgħar jew akbar minn 7 %, fil-prattika wassal għal fluttwazzjonijiet fl-obbligi ta’ ħżin għal xi Stati Membri li jista’ jikkawża piż finanzjarju sostanzjali u nuqqas ta’ konformità, mingħajr ma kienu ġġustifikati mill-għanijiet tad-Direttiva. It-tneħħija tal-limitu ta’ 7 % u l-għoti tal-istess għażliet għall-Istati Membri kollha għandu jelimina l-inugwaljanzi u l-varjazzjonijiet mhux ġustifikati.

               (5)B’konformità mad-Dikjarazzjoni Politika Konġunta tat-28 ta’ Settembru 2011 tal-Istati Membri u tal-Kummissjoni dwar id-dokumenti ta’ spjegazzjoni
                  4
               , l-Istati Membri refgħu r-responsabbiltà li jakkumpanjaw, f’każijiet ġustifikati, in-notifika tal-miżuri ta’ traspożizzjoni tagħhom b’dokument wieħed jew aktar li jispjegaw ir-relazzjoni bejn il-komponenti ta’ direttiva u l-partijiet korrispondenti ta’ strumenti ta’ traspożizzjoni nazzjonali.

               (6)Il-miżuri previsti f'din id-Direttiva huma skont l-opinjoni tal-Kumitat stabbilit bl-Artikolu 23 tad-Direttiva 2009/119/KE,

               ADOTTA DIN ID-DIRETTIVA:

               Artikolu 1

               Id-Direttiva 2009/119/KE hija emendata kif ġej:

               (1) Fl-Artikolu 2, il-punt (i) huwa sostitwit b'dan li ġej:

               “(i) “ħażniet ta’ żejt” tfisser il-prodotti tal-enerġija elenkati fil-Kapitolu 3.4 tal-Anness A tar-Regolament (KE) Nru 1099/2008”;

               (2) Fl-Artikolu 3, il-paragrafu (3) huwa sostitwit b’dan li ġej:

               “3. Madankollu, minkejja l-paragrafu 2, il-medji ta’ kuljum tal-importazzjoni netta u tal-konsum intern, kif imsemmija f’dak il-paragrafu, għandhom jiġu ddeterminati, fir-rigward tal-perijodu mill-1 ta’ Jannar sat-30 ta’ Ġunju ta’ kull sena kalendarja, abbażi tal-kwantitajiet importati jew ikkonsmati matul is-sena ta’ qabel dik preċedenti għas-sena kalendarja involuta. ”;

               (3) Fl-Artikolu 6, it-tieni sentenza tal-paragrafu (1) hija sostitwita b’dan li ġej:

               “Dak ir-reġistru għandu jkun fih, b’mod partikolari, l-informazzjoni meħtieġa biex ikunu indikati b’mod preċiż, id-depost, ir-raffinerija jew il-faċilità għal ħżin fejn il-ħażniet ikkonċernati jinsabu, kif ukoll il-kwantitajiet involuti, lil min jappartjenu l-ħażniet u n-natura tagħhom, b’referenza għall-kategoriji identifikati fil-Kapitolu 3.4 tal-Anness A tar-Regolament (KE) Nru 1099/2008.”;

               (4) Fl-Artiklu 9, l-ewwel sentenza tal-paragrafu (2) hija sostitwita b'dan li ġej:

               “2. Il-ħażniet speċifiċi jistgħu jkunu magħmulin biss minn wieħed jew aktar mill-kategoriji ta’ prodotti li ġejjin, kif definiti fil-Kapitolu 3.4 tal-Anness A tar-Regolament (KE) Nru 1099/2008:”;

               (5) Fl-Artikolu 9, it-tielet subparagrafu tal-paragrafu (3) huwa sostitwit b'dan li ġej:

               “L-ekwivalenti f’żejt mhux maħdum imsemmija fl-ewwel u fit-tieni subparagrafi huma kkalkulati b’multiplikazzjoni b’fattur ta’ 1,2 tas-somma tal-“konsenji grossi osservati interni” aggregati, kif definit fit-Taqsima 3.2.2.11 tal-Anness C tar-Regolament (KE) Nru 1099/2008, għall-prodotti inklużi fil-kategoriji użati jew ikkonċernati. L-imħażen marittimi internazzjonali mhumiex inklużi fil-kalkolu”;

               (6) Fl-Anness II, it-tieni subparagrafu huwa sostitwit b'dan li ġej:

               “Il-konsum intern huwa t-total tal-“konsenji grossi osservati interni’ aggregati, kif definit fit-Taqsima 3.2.2.11 tal-Anness C tar-Regolament (KE) Nru 1099/2008 tal-prodotti li ġejjin biss: petrol għall-magni, petrol għall-avjazzjoni, fjuwil għall-ġettijiet tat-tip petrol (karburant għall-ġettijiet tat-tip nafta jew JP4), fjuwil għall-ġettijiet tat-tip pitrolju, pitrolju ieħor, żejt tal-gass/tad-diżil (żejt tal-fjuwil distillat) u żejt tal-fjuwil (b’kontenut għoli ta’ kubrit u b’kontenut baxx ta’ kubrit) kif definit fil-Kapitolu 3.4 tal-Anness A tar-Regolament (KE) Nru 1099/2008. “;

               (7) Fl-Anness II, il-punt (a) tas-sitt subparagrafu huwa sostitwit b'dan li ġej:

               “(a) jinkludu l-ħażniet l-oħra kollha tal-prodotti petroliferi identifikati fl-ewwel paragrafu tal-Kapitolu 3.4 tal-Anness A tar-Regolament (KE) Nru 1099/2008 u jikkalkolaw l-ekwivalenti f’żejt mhux maħdum b’multiplikazzjoni tal-kwantitajiet b’fattur ta’ 1,065; jew”.

               (8) L-Anness I huwa sostitwit bit-test fl-Anness ta’ din id-Direttiva.

               Artikolu 2

               1.L-Istati Membri għandhom jadottaw u jippubblikaw, sa mhux iktar tard minn [one year after adoption], il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma' din id-Direttiva. Għandhom minnufih jikkomunikaw lill-Kummissjoni t-testi ta' dawk id-dispożizzjonijiet.

               Huma għandhom japplikaw dawk id-dispożizzjonijiet mill-1 ta’ Jannar 2020.

               Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati mit-tali referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.

               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.

               Artikolu 3

               Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.

               Artikolu 4

               Din id-Direttiva hija indirizzata lill-Istati Membri.

               Magħmul fi Brussell, 19.10.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 265, 09.10.2009, p. 9

                     (2)

                        Dokument ta’ Ħidma tal-Persunal tal-Kummissjoni, Evalwazzjoni ta’ nofs it-terminu tad-Direttiva tal-Kunsill 2009/119/KE li timponi obbligu fuq l-Istati Membri biex iżommu livell minimu ta’ ħażniet ta’ żejt mhux maħdum u/jew prodotti petroliferi (SWD (2017) 439 final)

                     (3)

                        Ir-Regolament (KE) Nru 1099/2008 tal-Parlament Ewropew u tal-Kunsill tat-22 ta’ Ottubru 2008 dwar l-istatistika dwar l-enerġija (ĠU L 304, 14.11.2008, p. 1).

                     (4)

                        ĠU C 369, 17.12.2011, p. 14.

    ---documentbreak---

               “ANNESS I

               METODU GĦALL-KALKOLU TAL-EKWIVALENTI F’ŻEJT MHUX MAĦDUM TAL-IMPORTAZZJONI TA’ PRODOTTI PETROLIFERI

               L-Istati Membri għandhom jikkalkolaw l-ekwivalenti f’żejt mhux maħdum tal-importazzjoni ta’ prodotti petroliferi, kif imsemmi fl-Artikolu 3, bl-użu tal-metodu li ġej.

               (1) It-total tal-importazzjoni netta ta’ żejt mhux maħdum, ta’ likwidi tal-gass naturali (NGL), ta’ materja prima tar-raffineriji u ta’ idrokarburi oħra, kif definit fl-Anness A, Kapitolu 3.4. tar-Regolament (KE) Nru 1099/2008
                  1
               , għandu jiġi kkalkulat u aġġustat biex jittieħed kont ta’ kwalunkwe bidliet fl-istokk. Mill-figura li tirriżulta, se titnaqqas waħda mill-figuri li ġejjin għar-rendiment ta’ nafta:

               - 4%;

               - ir-rendiment medju ta’ nafta;

               - il-konsum attwali nett ta’ nafta.

               (2) It-total ta’ importazzjonijiet netti ta’ prodotti petrolifiċi, kif definit fl-Anness A, Kapitolu 3.4. tar-Regolament (KE) Nru 1099/2008, bl-esklużjoni tan-nafta, għandu jiġi kkalkulat u aġġustat biex jittieħed kont tal-bidliet fl-istokk u għandu jiġu mmultiplikat b’fattur ta’ 1,065.

               Is-somma taċ-ċifri li jirriżultaw mill-passi (1) u (2) tirrappreżenta l-ekwivalenti f’żejt mhux maħdum.

               L-imħażen marittimi internazzjonali mhumiex inklużi fil-kalkolu.”

                     (1)

                        Kif modifikat bir-Regolament tal-Kummissjoni (UE) 2017/2010 tad-9 ta’ Novembru 2017.


title: DIRETTIVA TA’ IMPLIMENTAZZJONI TAL-KUMMISSJONI (UE) .../… li temenda d-Direttiva tal-Kummissjoni 93/49/KEE fir-rigward ta’ rekwiżiti li jridu jiġu ssodisfati mill-materjal ta’ propagazzjoni ta’ ċerti ġeneri jew speċi ta’ Palmae fir-rigward tar-Rhynchophorus ferrugineus (Olivier)

text:
               DIRETTIVA TA’ IMPLIMENTAZZJONI TAL-KUMMISSJONI (UE) .../…

               ta’ 21.3.2018

               li temenda d-Direttiva tal-Kummissjoni 93/49/KEE fir-rigward ta’ rekwiżiti li jridu jiġu ssodisfati mill-materjal ta’ propagazzjoni ta’ ċerti ġeneri jew speċi ta’ Palmae  fir-rigward tar-Rhynchophorus ferrugineus (Olivier)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat id-Direttiva tal-Kunsill 98/56/KE tal-20 ta’ Lulju 1998 dwar il-marketing tal-materjali tal-propagazzjoni tal-pjanti ornamentali
                  1
               , u b’mod partikolari l-Artikolu 5(5) tagħha,

               Billi:

               (1)Ir-Rhynchophorus ferrugineus (Olivier) instab f’ħafna mit-territorji mhedda fl-Unjoni u ġie konkluż li dan l-organiżmu ta’ ħsara issa huwa magħruf li jokkorri f’parti sostanzjali tat-territorju tal-Unjoni. Għaldaqstant, id-Deċiżjoni tal-Kummissjoni 2007/365/KE
                  2
                dwar miżuri ta’ emerġenza fir-rigward tar-Rhynchophorus ferrugineus (Olivier) tħassret bid-Deċiżjoni (UE) C(2018)1607
                  3
                [Office of Publications, please indicate number of Decision repealing Decision 2007/365/EC on emergency measures to prevent the introduction and the spread within the Community of Rhynchophorus ferrugineus (Olivier)…].

               (2)Ir-Rhynchophorus ferrugineus (Olivier) joħloq ħsara serja lill-pjanti tal-ispeċi ospitanti li ġejjin mill-familja tal-Palmae, ħlief lill-pjanti bid-dijametru taz-zokk fil-bażi ta’ inqas minn 5 cm.

               (3)Dawk il-pjanti jinsabu f’ħafna partijiet tal-Unjoni fejn jitħawlu f’ammonti kbar għal finijiet ornamentali u huma ta’ importanza kbira ambjentali u ekonomika.

               (4)Għaldaqstant, huwa xieraq li jiġu stipulati rekwiżiti speċifiċi biex tiġi żgurata l-kwalità tal-materjal tal-propagazzjoni ta’ ċerti ġeneri u speċi ta’ Palmae, li huma kummerċjalizzati ta’ spiss fl-Unjoni u li huma f’riskju li jiġu infettati minn dak l-organiżmu ta’ ħsara jekk it-tali rekwiżiti ma jiġux sodisfatti. Jenħtieġ li dawk ir-rekwiżiti jinkludu kundizzjonijiet speċifiċi dwar it-tkabbir jew it-trattament ta’ dak il-materjal, kif ukoll il-kundizzjoni li jkun ħieles mir-Rhynchophorus ferrugineus (Olivier).

               (5)Għaldaqstant, jenħtieġ li d-Direttiva 93/49/KEE tiġi emendata skont dan.

               (6)Il-miżuri previsti f’din id-Direttiva huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

               ADOTTAT DIN ID-DIRETTIVA:

               Artikolu 1
               Emenda tad-Direttiva tal-Kummissjoni 93/49/KEE

               Id-Direttiva tal-Kummissjoni 93/49/KEE hija emendata kif ġej:

               (1)Jiżdied l-Artikolu 3a li ġej:

               “Artikolu 3a

               Il-materjal tal-propagazzjoni tal-Palmae ġej mill-ġeneri u l-ispeċi msemmija fl-Anness u li għandhom dijametru taz-zokk fil-bażi ta’ iktar minn 5 cm, għandu jikkonforma ma’ wieħed mir-rekwiżiti li ġejjin:

               (a)għandu jkun tkabbar ħajtu kollha f’żona li tkun ġiet stabbilita ħielsa mir-Rhynchophorus ferrugineus (Olivier)  mill-korp uffiċjali responsabbli skont l-Istandards Internazzjonali rilevanti għall-Miżuri Fitosanitarji;

               (b)għandu jkun tkabbar fis-sentejn qabel il-kummerċjalizzazzjoni tiegħu f’sit fl-Unjoni bi protezzjoni fiżika sħiħa kontra l-introduzzjoni tar-Rhynchophorus ferrugineus (Olivier), jew f’sit fl-Unjoni fejn ikunu ġew applikati kif xieraq it-trattamenti ta’ prevenzjoni fir-rigward ta’ dak l-organiżmu ta’ ħsara. Għandu jkun soġġett għal spezzjonijiet viżivi mwettqa mill-inqas darba kull erba’ xhur, li jikkonfermaw dak il-materjal ħieles mir-Rhynchophorus ferrugineus (Olivier).

               Dan l-Artikolu għandu japplika mingħajr preġudizzju għar-regoli dwar iż-żoni protetti adottati skont il-punt (h) tal-Artikolu 2(1) u l-Artikolu 5(3) tad-Direttiva 2000/29/KE”

               (2)L-Anness huwa emendat skont l-Anness għal din id-Direttiva.

               Artikolu 2
               Traspożizzjoni

               (1)L-Istati Membri għandhom jadottaw u jippubblikaw, sa mhux aktar tard mit-30 ta’ Settembru 2018, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Għandhom jikkomunikaw minnufih it-test ta’ dawk id-dispożizzjonijiet lill-Kummissjoni, kif ukoll tabella ta’ korrelazzjoni bejn dawk id-dispożizzjonijiet u din id-Direttiva.

               Għandhom japplikaw dawn id-dispożizzjonijiet mill-1 ta’ Ottubru 2018.

               Meta l-Istati Membri jadottaw dawk id-dispożizzjonijiet, meta jiġu ppubblikati uffiċjalment dawn għandhom jirreferu għal din id-Direttiva jew ikunu akkumpanjati mit-tali referenza. L-Istati Membri għandhom jiddeċiedu kif għandha ssir it-tali referenza.

               (2)L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.

               Artikolu 3
               Dħul fis-seħħ

               Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

               Artikolu 4
               Destinatarji

               Din id-Direttiva hija indirizzata lill-Istati Membri.

               Magħmul fi Brussell, 21.3.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 226, 13.8.1998, p. 16.

                     (2)

                        Id-Deċiżjoni tal-Kummissjoni 2007/365/KE tal-25 ta’ Mejju 2007 dwar miżuri ta’ emerġenza għall-prevenzjoni tal-introduzzjoni u t-tixrid fil-Komunità tar-Rhynchophorus ferrugineus (Olivier) (ĠU L 139, 31.5.2007, p.24).

                     (3)

                        [Office of Publications, please indicate title and reference to Decision repealing Decision 2007/365/EC on emergency measures to prevent the introduction and the spread within the Community of Rhynchophorus ferrugineus (Olivier)…].

    ---documentbreak---

               ANNESS

               Fl-Anness, tiddaħħal l-entrata li ġejja wara l-entrata “Narcissus L.” fit-tabella:

                        Genus jew speċi

                        Organiżmi ta’ ħsara u ta’ mard speċifiċi

                        “−
                              Palmae, fir-rigward tal-ġeneri u l-ispeċi li ġejjin

                        −
                              Areca catechu L.

                        −
                              Syagrus romanzoffiana (Cham.) Glassman

                        −
                              Arenga pinnata (Wurmb) Merr.

                        −
                              Bismarckia Hildebr. & H.Wendl.

                        −
                              Borassus flabellifer L.

                        −
                              Brahea armata S. Watson

                        −
                              Brahea edulis H.Wendl.

                        −
                              Butia capitata (Mart.) Becc.

                        −
                              Calamus merrillii Becc.

                        −
                              Caryota maxima Blume

                        −
                              Caryota cumingii Lodd. ex Mart.

                        −
                              Chamaerops humilis L.

                        −
                              Cocos nucifera L.

                        −
                              Corypha utan Lam.

                        −
                              Copernicia Mart.

                        −
                              Elaeis guineensis Jacq.

                        −
                              Howea forsteriana Becc.

                        −
                              Jubaea chilensis (Molina) Baill.

                        −
                              Livistona australis C. Martius

                        −
                              Livistona decora (W. Bull) Dowe

                        −
                              Livistona rotundifolia (Lam.) Mart.

                        −
                              Metroxylon sagu Rottb.

                        −
                              Roystonea regia (Kunth) O.F. Cook

                        −
                              Phoenix canariensis Chabaud

                        −
                              Phoenix dactylifera L.

                        −
                              Phoenix reclinata Jacq.

                        −
                              Phoenix roebelenii O'Brien

                        −
                              Phoenix sylvestris (L.) Roxb.

                        −
                              Phoenix theophrasti Greuter

                        −
                              Pritchardia Seem. & H.Wendl.

                        −
                              Ravenea rivularis Jum. & H.Perrier

                        −
                              Sabal palmetto (Walter) Lodd. ex Schult. & Schult.f.

                        −
                              Trachycarpus fortunei (Hook.) H. Wendl.

                        −
                              Washingtonia H. Wendl.

                        Insetti, miti u nematodi fl-istadji kollha tal-iżvilupp tagħhom

                        −
                              Rhynchophorus ferrugineus (Olivier)”


title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fil-materjali taċ-ċeramika dielettrika bbażati fuq PZT tal-kapaċitaturi

text:
               MEMORANDUM TA’ SPJEGAZZJONI

               1.KUNTEST TAL-ATT DELEGAT

               Din id-Direttiva Delegata tal-Kummissjoni temenda, għall-finijiet tal-adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom iċ-ċomb.

               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku, kif previst fl-Artikolu 4 tagħha. Din daħlet fis-seħħ fil-21 ta’ Lulju 2011.

               Is-sustanzi ristretti huma elenkati fl-Anness II tad-Direttiva RoHS 2. Filwaqt li r-restrizzjonijiet fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati huma diġà fis-seħħ, ir-restrizzjonijiet fuq il-bis(2-etileżil)ftalat (DEHP), il-benżilbutilftalat (BBP), il-ftalat tad-dibutil (DBP) u l-ftalat tad-diisobutil (DIBP) jibdew japplikaw mit-22 ta’ Lulju 2019 jew aktar tard. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi skont l-Artikolu 4(1) tad-Direttiva RoHS 2.

               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u r-revokar tal-eżenzjonijiet) tal-Annessi III u IV. Skont l-Artikolu 5(1)(a) l-eżenzjonijiet iridu jiġu inklużi fl-Annessi III u IV biss jekk l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006
                  2
                u meta tiġi ssodisfata xi waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jeħtieġu l-ebda materjal jew sustanza elenkati fl-Anness II mhumiex prattiċi mil-lat xjentifiku jew tekniku; l-affidabbiltà tas-sostituti mhix żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji għall-ambjent, is-saħħa u s-sikurezza tal-konsumatur.

               Barra minn hekk, l-Artikolu 5(1) jistipula li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali b’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.

               2.KONSULTAZZJONIJIET QABEL L-ADOZZJONI TAL-ATT

               Mill-pubblikazzjoni tad-Direttiva RoHS 2, il-Kummissjoni rċeviet għadd
                  3
                ġmielu ta’ talbiet mingħand l-operaturi ekonomiċi, skont id-dispożizzjonijiet fl-Artikolu 5(3) u fl-Anness V, kemm għall-għoti ta’ eżenzjonijiet ġodda u kif ukoll għat-tiġdid ta’ dawk eżistenti.

               L-eżenzjoni 7(c)-IV tal-Anness III attwali tippermetti l-użu taċ-ċomb fil-materjali taċ-ċeramika dielettrika bbażat fuq PZT tal-kapaċitaturi li jiffurmaw parti minn ċirkwiti integrati jew semikondutturi diskreti. Il-Kummissjoni rċeviet applikazzjoni waħda għat-tiġdid ta’ din l-eżenzjoni f’Jannar 2015. Filwaqt li l-eżenzjoni 7(c)-IV kienet tiskadi fil-21 ta’ Lulju 2016, b’konformità mar-rekwiżiti tad-Direttiva RoHS (l-Artikolu 5(5), it-tieni subparagrafu), din tibqa’ tapplika sakemm il-Kummissjoni tieħu deċiżjoni dwar it-tiġdid tal-applikazzjoni.

               Sabiex issir evalwazzjoni tal-applikazzjoni għal eżenzjoni, il-Kummissjoni nediet studju biex twettaq il-valutazzjoni teknika u xjentifika meħtieġa, li kien jinkludi konsultazzjoni online miftuħa ta’ tmien ġimgħat malpartijiet ikkonċernati
                  4
                dwar l-applikazzjoni. Waqt il-konsultazzjoni mal-partijiet ikkonċernati wasal kontribut wieħed.

               Ir-rapport finali bil-valutazzjoni tal-applikazzjoni ġie ppubblikat;
                  5
               ; u l-partijiet ikkonċernati ġew notifikati b’dan.

               Sussegwentement, il-Kummissjoni kkonsultat bil-miktub lill-grupp ta’ esperti tal-Istati Membri għall-atti delegati skont id-Direttiva RoHS 2 kif miftiehem waqt il-laqgħa preċedenti
                  6
               . L-esperti qablu mal-abbozz ippreżentat mill-Kummissjoni, b’maġġoranza kbira ta’ membri li ma ddikjarawx il-fehma tagħhom. Skont il-Linji Gwida għal Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku seta’ jippreżenta r-reazzjonijiet tiegħu. Waslu tliet kummenti; tnejn minnhom jappoġġaw l-abbozz tal-att u wieħed jindirizza l-kwistjoni ta’ skadenza separata għall-kategoriji 8, 9 u 11 skont l-Artikolu 5(2). Tqies il-kumment u l-abbozz tad-Direttiva Delegata korrispondenti ġie emendat għal raġunijiet ta’ ċarezza legali. Twettqu l-passi kollha meħtieġa relatati mal-eżenzjonijiet mir-restrizzjoni tas-sustanza skont l-Artikoli 5(3) sa 5(7)
                  7
               . Il-Kunsill u l-Parlament Ewropew ġew notifikati dwar l-attivitajiet kollha.

               Ir-rapport finali saħaq l-aktar fuq l-informazzjoni u l-valutazzjoni tekniċi li ġejjin:

               ·Il-kapaċitaturi taċ-ċeramika jiffurmaw parti minn ċirkwiti integrati jew semikondutturi diskreti u jużaw materjali taċ-ċeramika dielettrika bbażati fuq ċeramiki PZT (ċomb-żirkonju-titanat).

               ·Iċ-ċeramiki PZT biċ-ċomb joffru effett pjeżoelettriku qawwi, kostant dielettriku għoli, komportament piroelettriku u proprjetajiet ferroelettriċi. Bħalissa, sostituzzjoni jew tneħħija għalkollox taċ-ċomb għadhom mhumiex prattiċi mil-lat xjentifiku jew tekniku.

               Ir-riżultati tal-evalwazzjoni għall-kategoriji 1 sa 7 u għall-kategorija 10 juru li mill-inqas wieħed mill-kriterji rilevanti speċifikati fl-Artikolu 5(1)(a) jiġi ssodisfat mit-talba għal eżenzjoni fir-rigward tal-entrata 7(a) fl-Anness III. Minħabba li għall-applikazzjonijiet ikkonċernati llum ma hemm l-ebda alternattiva affidabbli jew alternattiva li x’aktarx titqiegħed fis-suq dalwaqt, it-tiġdid tal-eżenzjoni b’perjodu ta’ validità sal-21 ta’ Lulju 2021 huwa ġġustifikat; peress li ma jeżisti l-ebda sostitut affidabbli, tul dan il-perjodu mhu mistenni l-ebda impatt soċjoekonomiku negattiv tas-sostituzzjoni. Lanqas il-perjodu ta’ validità mogħti mhu mistenni jħalli impatti negattivi fuq l-innovazzjoni, filwaqt li perjodu iqsar jista’ joħloq piż amministrattiv mhux meħtieġ għall-industrija.

               Għall-kategoriji l-oħra għajr il-kategoriji 1 sa 7 u 10, l-eżenzjoni attwali tibqa’ tgħodd għall-perjodi ta’ validità stabbiliti fl-Artikolu 5(2). L-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH), b’konformità mal-Artikolu 5 tad-Direttiva 2011/65/UE.

               3.ELEMENTI ĠURIDIĊI TAL-ATT DELEGAT

               Id-Direttiva Delegata tagħti eżenzjoni mir-restrizzjonijiet fl-Artikolu 4(1), li jridu jiġu elenkati fl-Anness III tad-Direttiva 2011/65/UE, għall-użu taċ-ċomb f’applikazzjonijiet speċifiċi.

               L-istrument huwa Direttiva Delegata, kif previst fid-Direttiva 2011/65/UE, u b’mod partikolari b’konformità mar-rekwiżiti rilevanti fl-Artikolu 5(1)(a) tagħha.

               Id-Direttiva Delegata għandha l-għan li tikkontribwixxi għall-protezzjoni tas-saħħa tal-bniedem u tal-ambjent u tapprossima d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma projbiti għal applikazzjonijiet speċifiċi, b’konformità mad-dispożizzjonijiet tad-Direttiva RoHS 2 u skont il-kundizzjonijiet mogħtija fiha u b’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.

               B’konformità mal-prinċipju tal-proporzjonalità, il-miżura ma tmurx lil hinn minn dak meħtieġ biex jintlaħaq l-għan tagħha.

               Il-proposta ma għandha l-ebda implikazzjoni fuq il-baġit tal-UE.

               DIRETTIVA DELEGATA TAL-KUMMISSJONI (UE) .../...

               ta’ 16.11.2018

               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fil-materjali taċ-ċeramika dielettrika bbażati fuq PZT tal-kapaċitaturi

               (Test b’rilevanza għaż-ŻEE)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  8
               , u b’mod partikolari l-Artikolu 5(1)(a) tagħha,

               Billi:

               (1)
                     Id-Direttiva 2011/65/UE teżiġi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih ċerti sustanzi perikolużi elenkati fl-Anness II ta’ dik id-Direttiva. Dak ir-rekwiżit ma japplikax għall-applikazzjonijiet elenkati fl-Anness III tad-Direttiva 2011/65/UE.

               (2)
                     Il-kategoriji differenti tat-tagħmir elettriku u elettroniku li għalihom tapplika d-Direttiva 2011/65/UE (kategoriji 1 sa 11) huma elenkati fl-Anness I ta’ dik id-Direttiva.

               (3)
                     Iċ-ċomb hu sustanza ristretta elenkata fl-Anness II tad-Direttiva 2011/65/UE. Iżda l-użu taċ-ċomb fil-materjali taċ-ċeramika dielettrika bbażati fuq PZT tal-kapaċitaturi li jiffurmaw parti minn ċirkwiti integrati jew semikondutturi diskreti kien eżentat mir-restrizzjoni u bħalissa hu elenkat fl-entrata 7(c)-IV tal-Anness III ta’ dik id-Direttiva. L-iskadenza ta’ dik l-eżenzjoni kienet il-21 ta’ Lulju 2016.

               (4)
                     Il-Kummissjoni rċeviet applikazzjoni għal tiġdid ta’ dik l-eżenzjoni qabel il-21 ta’ Jannar 2015, skont l-Artikolu 5(5) tad-Direttiva 2011/65/UE. L-eżenzjoni tibqa’ valida sakemm tkun ġiet adottata deċiżjoni dwar dik l-applikazzjoni.

               (5)
                     Il-kapaċitaturi taċ-ċeramika li jiffurmaw parti minn ċirkwiti integrati jew semikondutturi diskreti jużaw materjali taċ-ċeramika dielettrika bbażati fuq ċeramiki PZT (ċomb-żirkonju-titanat). Iċ-ċeramiki PZT biċ-ċomb joffru effett pjeżoelettriku qawwi, kostant dielettriku għoli, komportament piroelettriku u proprjetajiet ferroelettriċi.

               (6)
                     Sostituzzjoni jew tneħħija għalkollox taċ-ċomb f’dawn il-kapaċitaturi għadhom mhumiex prattiċi mil-lat xjentifiku jew tekniku minħabba n-nuqqas ta’ sostituti affidabbli. L-eżenzjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 tal-Parlament Ewropew u tal-Kunsill
                  9
               . Għaldaqstant jenħtieġ li tiġġedded l-eżenzjoni għall-użu taċ-ċomb fil-materjali taċ-ċeramika dielettrika bbażati fuq PZT tal-kapaċitaturi li jiffurmaw parti minn ċirkwiti integrati jew semikondutturi diskreti.

               (7)
                     Peress li, għall-applikazzjonijiet ikkonċernati, bħalissa ma hemm l-ebda alternattiva disponibbli fis-suq jew aktarx mhux se jkun hemm alternattivi disponibbli fis-suq fil-futur qrib, l-eżenzjoni għal dawk l-applikazzjonijiet jenħtieġ tiġġedded għall-kategoriji 1 sa 7 u 10 għall-perjodu massimu ta’ ħames snin sal-21 ta’ Lulju 2021. Fid-dawl tar-riżultati tal-isforzi li għaddejjin biex tinsab sostituzzjoni affidabbli, aktarx li t-tul tal-eżenzjoni mhux se jħalli impatti negattivi fuq l-innovazzjoni.

               (8)
                     Għall-kategoriji l-oħra għajr il-kategoriji 1 sa 7 u l-kategorija 10, l-eżenzjoni attwali tibqa’ valida għall-perjodi ta’ validità stabbiliti fit-tieni subparagrafu tal-Artikolu 5(2) tad-Direttiva 2011/65/UE. Għal raġunijiet ta’ ċarezza, jenħtieġ li d-dati tal-iskadenza jiżdiedu fl-Anness III ta’ dik id-Direttiva.

               (9)
                     Għalhekk jenħtieġ li d-Direttiva 2011/65/UE tiġi emendata skont dan,

               ADOTTAT DIN ID-DIRETTIVA:

               Artikolu 1

               L-Anness III tad-Direttiva 2011/65/UE hu emendat kif stabbilit fl-Anness ta’ din id-Direttiva.

               Artikolu 2

               1.L-Istati Membri għandhom jadottaw u jippubblikaw, sa mhux iktar tard minn [enter the last day of the 12th month after the date of entry into force of this Directive] il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Għandhom jikkomunikaw minnufih lill-Kummissjoni t-testi ta’ dawk id-dispożizzjonijiet.

               Dawn għandhom japplikaw dawk id-dispożizzjonijiet minn [enter the last day of the 12th month after the date of entry into force of this Directive + 1 day].

               Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn dik ir-referenza meta ssir il-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir dik ir-referenza.

               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tad-dritt nazzjonali li jadottaw fil-qasam kopert minn din id-Direttiva.

               Artikolu 3

               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Artikolu 4

               Din id-Direttiva hija indirizzata lill-Istati Membri.

               Magħmul fi Brussell, 16.11.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 174, 1.7.2011, p. 88.

                     (2)

                        ĠU L 396, 30.12.2006, p. 1.

                     (3)

                        Il-lista tinsab fuq:
                  http://ec.europa.eu/environment/waste/rohs_eee/adaptation_en.htm

                     (4)

                  Perjodu ta’ konsultazzjoni
                  : mill-21.08.2015 sas-16.10.2015

                     (5)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (6)

                        Il-konsultazzjonijiet saru bil-miktub bejn is-27 ta’ April u t-18 ta’ Mejju 2017.

                     (7)

                        Lista tal-passi amministrattivi meħtieġa tinsab fuq
                  is-sit web tal-Kummissjoni
                  . L-istadju attwali tal-proċedura jistgħu jidhru għal kull abbozz tal-att delegat fir-Reġistru Interistituzzjonali tal-Atti Delegati fuq
                  https://webgate.ec.europa.eu/regdel/#/home
                  .

                     (8)

                        ĠU L 174, 1.7.2011, p. 88.

                     (9)

                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH) u li jistabbilixxi Aġenzija Ewropea għas-Sustanzi Kimiċi (ĠU L 396, 30.12.2006, p. 1).

    ---documentbreak---

               ANNESS

               Fl-Anness III, l-entrata 7(c)-IV hija sotitwita b’dan li ġej:

                        “7(c)-IV

                        Iċ-ċomb fil-materjali taċ-ċeramika dielettrika bbażat fuq PZT għall-kapaċitaturi li jiffurmaw parti minn ċirkwiti integrati jew semikondutturi diskreti

                        Jiskadi fi:

                        –il-21 ta’ Lulju 2021 għall-kategoriji 1 sa 7 u 10;

                        –il-21 ta’ Lulju 2021 għall-kategoriji 8 u 9 għajr għall-apparat mediku dijanjostiku in vitro u l-istrumenti ta’ monitoraġġ u ta’ kontroll industrijali;

                        –il-21 ta’ Lulju 2023 għall-kategorija 8, l-apparat mediku dijanjostiku in vitro;

                        –il-21 ta’ Lulju 2024 għall-kategorija 9, l-istrumenti ta’ monitoraġġ u ta’ kontroll industrijali, u għall-kategorija 11.”


title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb bħala element ta’ lligar fir-ram

text:
               MEMORANDUM TA’ SPJEGAZZJONI

               1.KUNTEST TAL-ATT DELEGAT

               Din id-Direttiva Delegata tal-Kummissjoni temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom iċ-ċomb.

               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku, hekk kif previst fl-Artikolu 4 tagħha. Daħlet fis-seħħ fil-21 ta’ Lulju 2011.

               Is-sustanzi ristretti huma elenkati fl-Anness II tad-Direttiva RoHS 2. Filwaqt li r-restrizzjonijiet fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati huma diġà fis-seħħ, ir-restrizzjonijiet fuq il-bis(2-etileżil)ftalat (DEHP), il-benżilbutilftalat (BBP), il-ftalat tad-dibutil (DBP) u l-ftalat tad-diisobutil (DIBP) jibdew japplikaw mit-22 ta’ Lulju 2019 jew aktar tard. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi mogħtija fl-Artikolu 4(1) tad-Direttiva RoHS 2.

               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u r-revokar tal-eżenzjonijiet) tal-Annessi III u IV. Skont l-Artikolu 5(1)(a) l-eżenzjonijiet iridu jiġu inklużi fl-Annessi III u IV biss jekk l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006
                  2
                u meta tiġi ssodisfata xi waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jeħtieġu l-ebda materjal jew sustanza elenkati fl-Anness II mhumiex prattikabbli mil-lat xjentifiku jew tekniku; l-affidabbiltà tas-sostituti mhijiex żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji għall-ambjent, is-saħħa u s-sikurezza tal-konsumatur.

               Barra minn hekk, l-Artikolu 5(1) jistipula li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali f’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.

               2.KONSULTAZZJONIJIET QABEL L-ADOZZJONI TAL-ATT

               Mill-pubblikazzjoni tad-Direttiva RoHS 2, il-Kummissjoni rċeviet għadd
                  3
                ta’ rikjesti mill-operaturi ekonomiċi, skont id-dispożizzjonijiet fl-Artikolu 5(3) u fl-Anness V, kemm għall-għoti ta’ eżenzjonijiet ġodda u kif ukoll għat-tiġdid ta’ dawk eżistenti.

               L-eżenzjoni 6(c) attwali tal-Anness III tippermetti l-użu taċ-ċomb bħala element ta’ lligar fir-ram li jkun fih sa 4 % ċomb skont il-piż. Il-Kummissjoni rċeviet sitt applikazzjonijiet għat-tiġdid ta’ din l-eżenzjoni f’Novembru u f'Diċembru 2014 u f’Jannar 2015. Filwaqt li l-eżenzjoni 6(c) kellha l-21 ta’ Lulju 2016 bħala d-data ta’ skadenza għall-kategoriji 1 sa 7 u l-kategorija 10
                  4
               , f’konformità mal-ħtiġijiet tad-Direttiva RoHS (l-Artikolu 5(5), it-tieni subparagrafu), din għandha tkompli tapplika sakemm ma tittieħed deċiżjoni mill-Kummissjoni dwar it-tiġdid tal-applikazzjoni.

               Sabiex issir evalwazzjoni tal-applikazzjoni għal eżenzjoni, il-Kummissjoni nediet studju biex twettaq il-valutazzjoni teknika u xjentifika meħtieġa, li kien jinkludi konsultazzjoni
                  5
                online miftuħa ta’ tmien ġimgħat mal-partijiet ikkonċernati dwar l-applikazzjoni. Waqt il-konsultazzjoni mal-partijiet ikkonċernati waslu tnax-il kontribut.

               Ir-rapport finali li jinkludi l-valutazzjoni tal-applikazzjoni ġie ppubblikat
                  6
               ; u l-partijiet ikkonċernati ġew notifikati b’dan.

               Sussegwentement, il-Kummissjoni kkonsultat lill-grupp ta’ esperti tal-Istati Membri għall-atti delegati skont id-Direttiva RoHS 2 matul il-laqgħa ta’ esperti fil-15 ta’ Diċembru 2016, li involviet ukoll preżentazzjonijiet mill-applikanti u l-partijiet l-aktar ikkonċernati. L-esperti qablu mal-abbozz ippreżentat mill-Kummissjoni, b’maġġoranza kbira ta’ membri assenti jew li ma ddikjarawx il-fehma tagħhom. Skont il-Linji Gwida għal Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku seta’ jippreżenta r-reazzjonijiet tiegħu. Waslu tliet kummenti, tnejn minnhom jappoġġaw l-abbozz tal-att u t-tielet wieħed ressaq aktar informazzjoni. Twettqu l-passi kollha meħtieġa relatati mal-eżenzjonijiet mir-restrizzjoni tas-sustanza skont l-Artikoli 5(3) sa 5(7). Minħabba l-ammont kbir ta’ talbiet ta’ eżenzjoni simultanji u rekwiżiti amministrattivi konnessi, il-proċedura ta’ teħid ta’ deċiżjoni tal-Kummissjoni segwiet dati ta’ skadenza alternattivi skont l-Artikolu 5(5). Il-Kunsill u l-Parlament Ewropew ġew notifikati dwar l-attivitajiet kollha.

               Ir-rapport finali enfasizza b’mod partikolari l-informazzjoni u l-valutazzjoni tekniċi li ġejjin:

               Iċ-ċomb huwa inkorporat bħala noduli żgħar ħafna fil-matriċi tal-ligi tar-ram. Ġo fih jaġixxi bħala element li jkisser iċ-ċippi u lubrikant. Bih, il-ligi tar-ram ikunu jistgħu jinħaddmu aħjar bil-magni, u jipprovdi wkoll proprjetajiet lill-komponent lest, eż. konduttività elettrika, funzjonalità ta’ żliq għall-partijiet li jkollhom superfiċi ssikkati ma’ xulxin li jiżżerżqu u reżistenza għall-korrużjoni.

               Jeżistu sostituti mingħajr ċomb għal xi applikazzjonijiet. Madankollu, l-użu ta’ alternattivi bħalissa jeħtieġ adattamenti fil-proċess ta’ xogħol bil-magni (machining) u għalhekk dan l-użu għandu restrizzjonijiet li jillimitaw l-applikabbiltà tiegħu għal applikazzjonijiet oħra. Ir-riċerka attwali tissuġġerixxi li l-isfidi fit-tħaddim bil-magni tal-alternattivi mingħajr ċomb jistgħu jingħelbu fil-futur mill-inqas għal xi applikazzjonijiet.

               Għalhekk, l-alternattivi għal-ligi tar-ram li jkun fihom sa 4 % ċomb skont il-piż ma jistgħux jiġu identifikati bħala xjentifikament jew teknikament pratikabbli. Ikun meħtieġ sforz addizzjonali fir-riċerka biex jiġi limitat il-kamp ta’ applikazzjoni tal-eżenzjoni għal applikazzjonijiet aktar speċifiċi.

               Ir-riżultati tal-evalwazzjoni għall-kategoriji 1 sa 7 u għall-kategorija 10 juru li mill-inqas wieħed mill-kriterji rilevanti speċifikati fl-Artikolu 5(1)(a) jiġi ssodisfat mit-talba għal eżenzjoni fir-rigward tal-entrata 6(c) fl-Anness III. Huwa propost li tingħata l-eżenzjoni bil-kliem attwali għal tul ta’ żmien ta’ ħames snin wara d-data ta’ skadenza preċedenti sabiex ikun jista’ jsir stħarriġ tal-katina ta’ provvista sabiex jiġi limitat il-kamp ta’ applikazzjoni tal-eżenzjoni fir-rieżami li jmiss. Peress li għadhom mhumiex disponibbli sostituti affidabbli, l-ebda impatt soċjoekonomiku negattiv tas-sostituzzjoni ma hu mistenni għal dan il-perjodu ta’ eżenzjoni msemmi. Lanqas huwa mistenni li jkollu impatti negattivi fuq l-innovazzjoni.

               Għal kategoriji oħrajn għajr il-kategoriji 1 sa 7 u l-kategorija 10, l-eżenzjoni attwali tibqa’ tgħodd skont il-perjodi ta’ validità stabbiliti fl-Artikolu 5(2). L-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH), f’konformità mal-Artikolu 5 tad-Direttiva 2011/65/UE.

               3.ELEMENTI ĠURIDIĊI TAL-ATT DELEGAT

               Id-Direttiva Delegata tagħti eżenzjoni mir-restrizzjonijiet fl-Artikolu 4(1), li jridu jiġu elenkati fl-Anness III tad-Direttiva 2011/65/UE, għall-użu taċ-ċomb f’applikazzjonijiet speċifiċi.

               L-istrument huwa Direttiva Delegata, kif previst fid-Direttiva 2011/65/UE, u b’mod partikolari b’konformità mal-ħtiġijiet rilevanti fl-Artikolu 5(1)(a) tagħha.

               L-għan tad-Direttiva Delegata huwa li tikkontribwixxi għall-protezzjoni tas-saħħa tal-bniedem u l-protezzjoni tal-ambjent u tapprossima d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma pprojbiti għal applikazzjonijiet speċifiċi, f’konformità mad-dispożizzjonijiet tad-Direttiva RoHS 2 u skont il-kundizzjonijiet mogħtija fiha u f’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.

               F’konformità mal-prinċipju tal-proporzjonalità l-miżura ma tmurx lil hinn minn dak li huwa meħtieġ sabiex jintlaħaq l-għan tagħha.

               Il-proposta ma għandha l-ebda implikazzjoni fuq il-baġit tal-UE.

               DIRETTIVA DELEGATA TAL-KUMMISSJONI (UE) .../...

               ta’ 1.3.2018

               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb bħala element ta’ lligar fir-ram

               (Test b’rilevanza għaż-ŻEE)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  7
               , u b’mod partikolari l-Artikolu 5(1)(a) tagħha,

               Billi:

               (1)
                     Id-Direttiva 2011/65/UE tirrikjedi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih iċ-ċomb.

               (2)
                     Il-punt 6(c) tal-Anness III tad-Direttiva 2011/65/UE eżenta l-użu taċ-ċomb bħala element ta’ lligar fir-ram li jkun fih sa 4 % ċomb skont il-piż sal-21 ta’ Lulju 2016. Il-Kummissjoni rċeviet applikazzjoni għat-tiġdid ta’ din l-eżenzjoni fir-rigward tal-kategoriji 1 sa 7 u l-kategorija 10 qabel l-21 ta’ Jannar 2015, skont l-Artikolu 5(5) tad-Direttiva 2011/65/UE.

               (3)
                     Iċ-ċomb fil-ligi tar-ram jaġixxi bħala element li jkisser iċ-ċippi u lubrikant u bih il-ligi tar-ram ikunu jistgħu jinħaddmu aħjar bil-magni, u jipprovdi proprjetajiet oħra lill-komponent lest, bħal pereżempju reżistenza għall-korrużjoni.

               (4)
                     Bħalissa, l-alternattivi għall-użu tal-ligi tar-ram li jkun fihom sa 4 % ċomb skont il-piż ma jistgħux jiġu identifikati bħala xjentifikament jew teknikament pratikabbli. Għalhekk, tiġdid tal-eżenzjoni għal tul ta’ żmien ta’ ħames snin wara d-data ta’ skadenza preċedenti huwa ġustifikat sabiex jippermetti t-twettiq ta’ stħarriġ komprensiv tal-katina ta’ provvista.

               (5)
                     Għall-kategoriji 1 sa 7 u għall-kategorija 10, l-eżenzjoni jenħtieġ li tiġġedded sal-21 ta’ Lulju 2021 sabiex ikun jista’ jitwettaq stħarriġ tal-katina ta’ provvista sabiex jiġi limitat il-kamp ta’ applikazzjoni tal-eżenzjoni meta jsir ir-rieżami li jmiss. Għal kategoriji oħrajn għajr il-kategoriji 1 sa 7 u l-kategorija 10, l-eżenzjoni attwali tibqa’ tgħodd skont il-perjodi ta’ validità stabbiliti fl-Artikolu 5(2) tad-Direttiva 2011/65/UE.

               (6)
                     Għalhekk id-Direttiva 2011/65/UE jenħtieġ li tiġi emendata skont dan,

               ADOTTAT DIN ID-DIRETTIVA:

               Artikolu 1

               L-Anness III tad-Direttiva 2011/65/UE huwa emendat kif stipulat fl-Anness ta’ din id-Direttiva.

               Artikolu 2

               1.L-Istati Membri għandhom jadottaw u jippubblikaw, sa mhux iktar tard minn [l-aħħar jum tat-12-il xahar wara d-data tad-dħul fis-seħħ ta' din id-Direttiva] il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom jikkomunikaw it-test ta’ dawk id-dispożizzjonijiet lill-Kummissjoni minnufih.

               Dawn għandhom japplikaw dawk id-dispożizzjonijiet minn [l-aħħar jum tat-12-il xahar wara d-data tad-dħul fis-seħħ ta' din id-Direttiva + jum].

               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.

               2.L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.

               Artikolu 3

               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Artikolu 4

               Din id-Direttiva hija indirizzata lill-Istati Membri.

               Magħmul fi Brussell, 1.3.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 174, 1.7.2011, p. 88.

                     (2)

                        ĠU L 396, 30.12.2006, p. 1.

                     (3)

                        Il-lista hija disponibbli fuq:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        Dawn il-kategoriji huma: 1. Apparat elettrodomestiku kbir; 2. Apparat elettrodomestiku żgħir; 3. Tagħmir tal-informatika u t-telekomunikazzjoni; 4. Tagħmir tal-konsumatur; 5. Tagħmir tat-tidwil; 6. Għodda elettrika u elettronika; 7. Ġugarelli, tagħmir ta’ divertiment u tal-isport; 10. Apparat ta’ distribuzzjoni awtomatika. Il-kategoriji EEE huma elenkati fl-Anness I tad-Direttiva RoHS.

                     (5)

                  Perjodu ta’ konsultazzjoni
                  : mill-21.08.2015 sas-16.10.2015.

                     (6)

                        https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/.

                     (7)

                        ĠU L 174, 1.7.2011, p. 88.

    ---documentbreak---

               ANNESS

               Fl-Anness III tad-Direttiva 2011/65/UE, il-punt 6(c) huwa sostitwit b’dan li ġej:

                        “6(c)

                        Liga tar-ram li jkun fiha sa 4 % ċomb skont il- piż

                        Jiskadi fi:

                        il-21 ta’ Lulju 2021 għall-kategoriji 1-7 u l-kategorija 10;

                        il-21 ta’ Lulju 2021 għall-kategoriji 8 u 9 għajr għall-apparat mediku dijanjostiku in vitro u l-istrumenti ta’ monitoraġġ u kontroll industrijali;

                        l-21 ta’ Lulju 2023 għall-kategorija 8 l-apparat mediku dijanjostiku in vitro;

                        il-21 ta’ Lulju 2024 għall-kategorija 9 l-istrumenti ta’ monitoraġġ u kontroll industrijali, u għall-kategorija 11.”


title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fis-saff tal-kisi ta’ ċerti dijodi

text:
               MEMORANDUM TA’ SPJEGAZZJONI

               1.KUNTEST TAL-ATT DELEGAT

               Din id-Direttiva Delegata tal-Kummissjoni temenda, għall-finijiet tal-adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom iċ-ċomb.

               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku, kif previst fl-Artikolu 4 tagħha. Din daħlet fis-seħħ fil-21 ta’ Lulju 2011.

               Is-sustanzi ristretti huma elenkati fl-Anness II tad-Direttiva RoHS 2. Filwaqt li r-restrizzjonijiet fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati huma diġà fis-seħħ, ir-restrizzjonijiet fuq il-bis(2-etileżil)ftalat (DEHP), il-benżilbutilftalat (BBP), il-ftalat tad-dibutil (DBP) u l-ftalat tad-diisobutil (DIBP) jibdew japplikaw mit-22 ta’ Lulju 2019 jew aktar tard. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi skont l-Artikolu 4(1) tad-Direttiva RoHS 2.

               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u r-revokar tal-eżenzjonijiet) tal-Annessi III u IV. Skont l-Artikolu 5(1)(a) l-eżenzjonijiet iridu jiġu inklużi fl-Annessi III u IV biss jekk l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006
                  2
                u meta tiġi ssodisfata xi waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jeħtieġu l-ebda materjal jew sustanza elenkati fl-Anness II mhumiex prattiċi mil-lat xjentifiku jew tekniku; l-affidabbiltà tas-sostituti mhix żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji għall-ambjent, is-saħħa u s-sikurezza tal-konsumatur.

               Barra minn hekk, l-Artikolu 5(1) jistipula li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali b’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.

               2.KONSULTAZZJONIJIET QABEL L-ADOZZJONI TAL-ATT

               Mill-pubblikazzjoni tad-Direttiva RoHS 2, il-Kummissjoni rċeviet għadd
                  3
                ġmielu ta’ talbiet mingħand l-operaturi ekonomiċi, skont id-dispożizzjonijiet fl-Artikolu 5(3) u fl-Anness V, kemm għall-għoti ta’ eżenzjonijiet ġodda u kif ukoll għat-tiġdid ta’ dawk eżistenti.

               L-eżenzjoni 37 tal-Anness III attwali tippermetti l-użu taċ-ċomb fis-saff tal-kisi ta’ dijodi b’vultaġġ għoli abbażi ta’ korp tal-ħġieġ tal-borat taż-żingu. Il-Kummissjoni rċeviet żewġ applikazzjonijiet għat-tiġdid ta’ din l-eżenzjoni f’Jannar 2015. Filwaqt li l-eżenzjoni 37 kienet tiskadi fil-21 ta’ Lulju 2016 għall-kategoriji 1 sa 7 u 10
                  4
               , b’konformità mar-rekwiżiti tad-Direttiva RoHS (l-Artikolu 5(5), it-tieni subparagrafu), din għandha tibqa’ tapplika sakemm il-Kummissjoni tieħu deċiżjoni dwar it-tiġdid tal-applikazzjoni.

               Sabiex issir evalwazzjoni tal-applikazzjoni għal eżenzjoni, il-Kummissjoni nediet studju biex twettaq il-valutazzjoni teknika u xjentifika meħtieġa, li kien jinkludi konsultazzjoni online miftuħa ta’ tmien ġimgħat malpartijiet ikkonċernati
                  5
                dwar l-applikazzjoni. Waqt il-konsultazzjoni mal-partijiet ikkonċernati wasal kontribut wieħed.

               Ir-rapport finali bil-valutazzjoni tal-applikazzjoni ġie ppubblikat;
                  6
               ; u l-partijiet ikkonċernati ġew notifikati b’dan.

               Sussegwentement, il-Kummissjoni kkonsultat bil-miktub lill-grupp ta’ esperti tal-Istati Membri għall-atti delegati skont id-Direttiva RoHS 2 kif miftiehem waqt il-laqgħa preċedenti
                  7
               . L-esperti qablu mal-abbozz ippreżentat mill-Kummissjoni, b’maġġoranza kbira ta’ membri li ma ddikjarawx il-fehma tagħhom. Skont il-Linji Gwida għal Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku seta’ jippreżenta r-reazzjonijiet tiegħu. Waslu tliet kummenti; ilkoll jappoġġaw l-abbozz tal-att. Twettqu l-passi kollha meħtieġa relatati mal-eżenzjonijiet mir-restrizzjoni tas-sustanza skont l-Artikoli 5(3) sa 5(7)
                  8
               . Il-Kunsill u l-Parlament Ewropew ġew notifikati dwar l-attivitajiet kollha.

               Ir-rapport finali saħaq l-aktar fuq l-informazzjoni u l-valutazzjoni tekniċi li ġejjin:

               ·Id-dijodi b’vultaġġ għoli HVD) jistgħu jinbnew b’vultaġġi ta’ tkissir ta’ diversi kilovolts li ma jistgħux jinkisbu b’pakketti ta’ dijodi konvenzjonali. Barra minn hekk, id-disinn speċifiku tad-dijodi jipprovdi ssiġillar ermetiku taċ-ċippa. Id-dijodi jintużaw fil-provvisti tal-enerġija esterni tat-tagħmir tal-IT u tat-telekomunikazzjoni u għall-applikazzjonijiet awtomobilistiċi.

               ·Waqt il-proċess tal-manifattura ta’ dawn id-dijodi, iċ-ċomb li hemm fil-bċejjeċ tal-ħġieġ jiddissolvi fis-soluzzjoni tal-kisi, li jwassal għal madwar 2,5 % ta’ kontenut taċ-ċomb fis-saff tal-kisi. B’hekk, iċ-ċomb mhux qed jiġi miżjud b’mod intenzjonat iżda hu r-riżultat ta’ kontaminazzjoni tal-ħġieġ li fih iċ-ċomb.

               ·Bħalissa, mhuwiex xjentifikament u teknikament prattiku li tiġi evitata l-kontaminazzjoni tas-saff tal-kisi tal-HVD.

               Ir-riżultati tal-evalwazzjoni għall-kategoriji 1 sa 7 u 10 juru li mill-inqas wieħed mill-kriterji rilevanti speċifikati fl-Artikolu 5(1)(a) jiġi ssodisfat mit-talba għal eżenzjoni b’rabta mal-entrata 37 fl-Anness III. Minħabba li għall-applikazzjonijiet ikkonċernati, mhuwiex prattiku li tiġi evitata l-kontaminazzjoni taċ-ċomb, hu ġġustifikat li l-eżenzjoni tiġġedded b’perjodu ta’ validità sal-21 ta’ Lulju 2021. peress li ma jeżisti l-ebda sostitut affidabbli, tul dan il-perjodu mhu mistenni l-ebda impatt soċjoekonomiku negattiv tas-sostituzzjoni. Lanqas il-perjodu ta’ validità mogħti mhu mistenni jħalli impatti negattivi fuq l-innovazzjoni. Għall-kategoriji l-oħra għajr il-kategoriji 1 sa 7 u 10, l-eżenzjoni attwali tibqa’ tgħodd għall-perjodi ta’ validità stabbiliti fl-Artikolu 5(2). L-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH), b’konformità mal-Artikolu 5 tad-Direttiva 2011/65/UE.

               3.ELEMENTI ĠURIDIĊI TAL-ATT DELEGAT

               Id-Direttiva Delegata tagħti eżenzjoni mir-restrizzjonijiet fl-Artikolu 4(1), li jridu jiġu elenkati fl-Anness III tad-Direttiva 2011/65/UE, għall-użu taċ-ċomb f’applikazzjonijiet speċifiċi.

               L-istrument huwa Direttiva Delegata, kif previst fid-Direttiva 2011/65/UE, u b’mod partikolari b’konformità mar-rekwiżiti rilevanti fl-Artikolu 5(1)(a) tagħha.

               Id-Direttiva Delegata għandha l-għan li tikkontribwixxi għall-protezzjoni tas-saħħa tal-bniedem u tal-ambjent u tapprossima d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma projbiti għal applikazzjonijiet speċifiċi, b’konformità mad-dispożizzjonijiet tad-Direttiva RoHS 2 u skont il-kundizzjonijiet mogħtija fiha u b’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.

               B’konformità mal-prinċipju tal-proporzjonalità, il-miżura ma tmurx lil hinn minn dak meħtieġ biex jintlaħaq l-għan tagħha.

               Il-proposta ma għandha l-ebda implikazzjoni fuq il-baġit tal-UE.

               DIRETTIVA DELEGATA TAL-KUMMISSJONI (UE) .../...

               ta’ 16.11.2018

               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fis-saff tal-kisi ta’ ċerti dijodi

               (Test b’rilevanza għaż-ŻEE)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  9
               , u b’mod partikolari l-Artikolu 5(1)(a) tagħha,

               Billi:

               (1)
                     Id-Direttiva 2011/65/UE teżiġi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih ċerti sustanzi perikolużi elenkati fl-Anness II ta’ dik id-Direttiva. Dak ir-rekwiżit ma japplikax għall-applikazzjonijiet elenkati fl-Anness III tad-Direttiva 2011/65/UE.

               (2)
                     Il-kategoriji differenti tat-tagħmir elettriku u elettroniku li għalihom tapplika d-Direttiva 2011/65/UE (kategoriji 1 sa 11) huma elenkati fl-Anness I ta’ dik id-Direttiva.

               (3)
                     Iċ-ċomb hu sustanza ristretta elenkata fl-Anness II tad-Direttiva 2011/65/UE. Iżda l-użu taċ-ċomb fis-saff tal-kisi ta’ dijodi b’vultaġġ għoli abbażi ta’ korp tal-ħġieġ tal-borat taż-żingu kien eżentat mir-restrizzjoni u bħalissa hu elenkat fl-entrata 37 tal-Anness III ta’ dik id-Direttiva. Għall-kategoriji 1 sa 7 u 10, l-iskadenza ta’ dik l-eżenzjoni kienet il-21 ta’ Lulju 2016.

               (4)
                     Il-Kummissjoni rċeviet applikazzjoni għal tiġdid ta’ dik l-eżenzjoni qabel il-21 ta’ Jannar 2015, skont l-Artikolu 5(5) tad-Direttiva 2011/65/UE. L-eżenzjoni tibqa’ valida sakemm tkun ġiet adottata deċiżjoni dwar dik l-applikazzjoni.

               (5)
                     Id-dijodi b’vultaġġ għoli (HVD) jintużaw fil-provvisti tal-enerġija esterni tat-tagħmir tal-IT u tat-telekomunikazzjoni u għall-applikazzjonijiet awtomobilistiċi. Waqt il-proċess tal-manifattura tal-HVD, iċ-ċomb li hemm fil-bċejjeċ tal-ħġieġ jiddissolvi fis-soluzzjoni tal-kisi, li jwassal għal madwar 2,5 % ta’ kontenut taċ-ċomb fis-saff tal-kisi tad-dijodi. B’hekk, iċ-ċomb mhux qed jiġi miżjud b’mod intenzjonat iżda hu r-riżultat ta’ kontaminazzjoni tal-ħġieġ li fih iċ-ċomb.

               (6)
                     Mhuwiex xjentifikament u teknikament prattiku li tiġi evitata l-kontaminazzjoni tas-saff tal-kisi tal-HVD u ma jeżisti l-ebda sostitut affidabbli fis-suq. L-eżenzjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 tal-Parlament Ewropew u tal-Kunsill
                  10
               . Għaldaqstant jenħtieġ li l-eżenzjoni tal-użu taċ-ċomb fis-saff tal-kisi ta’ dijodi b’vultaġġ għoli abbażi ta’ korp tal-ħġieġ tal-borat taż-żingu tiġġedded għall-kategoriji 1 sa 7 u 10.

               (7)
                     Peress li mhuwiex prattiku li jitneħħa ċ-ċomb billi tiġi evitata l-kontaminazzjoni għall-applikazzjonijiet ikkonċernati u ma jeżisti l-ebda sostitut affidabbli fis-suq, jenħtieġ li tiġġedded l-eżenzjoni għall-kategoriji 1 sa 7 u 10 għall-perjodu massimu ta’ validità ta’ ħames snin sal-21 ta’ Lulju 2021. Fid-dawl tar-riżultati tal-isforzi li għaddejjin biex tinsab sostituzzjoni affidabbli, aktarx li t-tul tal-eżenzjoni mhux se jħalli impatti negattivi fuq l-innovazzjoni.

               (8)
                     Għall-kategoriji l-oħra għajr il-kategoriji 1 sa 7 u l-kategorija 10, l-eżenzjoni attwali tibqa’ valida għall-perjodi ta’ validità stabbiliti fit-tieni subparagrafu tal-Artikolu 5(2) tad-Direttiva 2011/65/UE. Għal raġunijiet ta’ ċarezza, jenħtieġ li d-dati tal-iskadenza jiżdiedu fl-Anness III ta’ dik id-Direttiva.

               (9)
                     Għalhekk jenħtieġ li d-Direttiva 2011/65/UE tiġi emendata skont dan,

               ADOTTAT DIN ID-DIRETTIVA:

               Artikolu 1

               L-Anness III tad-Direttiva 2011/65/UE hu emendat kif stabbilit fl-Anness ta’ din id-Direttiva.

               Artikolu 2

               1.L-Istati Membri għandhom jadottaw u jippubblikaw, sa mhux iktar tard minn [enter the last day of the 12th month after the date of entry into force of this Directive] il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Għandhom jikkomunikaw minnufih lill-Kummissjoni t-testi ta’ dawk id-dispożizzjonijiet.

               Dawn għandhom japplikaw dawk id-dispożizzjonijiet minn [enter the last day of the 12th month after the date of entry into force of this Directive + 1 day].

               Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn dik ir-referenza meta ssir il-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir dik ir-referenza.

               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tad-dritt nazzjonali li jadottaw fil-qasam kopert minn din id-Direttiva.

               Artikolu 3

               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Artikolu 4

               Din id-Direttiva hija indirizzata lill-Istati Membri.

               Magħmul fi Brussell, 16.11.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 174, 1.7.2011, p. 88.

                     (2)

                        ĠU L 396, 30.12.2006, p. 1.

                     (3)

                        Il-lista tinsab fuq:
                  http://ec.europa.eu/environment/waste/rohs_eee/adaptation_en.htm

                     (4)

                        Dawn il-kategoriji huma: 1. Apparat elettrodomestiku kbir; 2. Apparat elettrodomestiku żgħir; 3. Tagħmir tal-informatika u t-telekomunikazzjoni; 4. Tagħmir tal-konsumatur; 5. Tagħmir tat-tidwil; 6. Għodda elettrika u elettronika; 7. Ġugarelli, tagħmir ta’ divertiment u tal-isport; 10. Apparat ta’ distribuzzjoni awtomatika. Il-kategoriji EEE huma elenkati fl-Anness I tad-Direttiva RoHS.

                     (5)

                  Perjodu ta’ konsultazzjoni
                  : mill-21.08.2015 sas-16.10.2015

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Il-konsultazzjonijiet saru bil-miktub bejn is-27 ta’ April u t-18 ta’ Mejju 2017.

                     (8)

                        Lista tal-passi amministrattivi meħtieġa tinsab fuq
                  is-sit web tal-Kummissjoni
                  . L-istadju attwali tal-proċedura jistgħu jidhru għal kull abbozz tal-att delegat fir-Reġistru Interistituzzjonali tal-Atti Delegati fuq
                  https://webgate.ec.europa.eu/regdel/#/home
                  .

                     (9)

                        ĠU L 174, 1.7.2011, p. 88.

                     (10)

                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH) u li jistabbilixxi Aġenzija Ewropea għas-Sustanzi Kimiċi (ĠU L 396, 30.12.2006, p. 1).

    ---documentbreak---

               ANNESS

               Fl-Anness III, l-entrata 37 hija sostitwita b’dan li ġej:

                        “37

                        Iċ-ċomb fis-saff tal-kisi ta’ dijodi b’vultaġġ għoli abbażi ta’ korp tal-ħġieġ tal-borat taż-żingu

                        Jiskadi fi:

                        -il-21 ta’ Lulju 2021 għall-kategoriji 1 sa 7 u 10;

                        -il-21 ta’ Lulju 2021 għall-kategoriji 8 u 9 għajr għall-apparat mediku dijanjostiku in vitro u l-istrumenti ta’ monitoraġġ u ta’ kontroll industrijali;

                        -il-21 ta’ Lulju 2023 għall-kategorija 8, l-apparat mediku dijanjostiku in vitro;

                        -il-21 ta’ Lulju 2024 għall-kategorija 9, l-istrumenti ta’ monitoraġġ u ta’ kontroll industrijali, u għall-kategorija 11.”


title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-kadmju u l-komposti tiegħu fil-kuntatti elettriċi

text:
               MEMORANDUM TA’ SPJEGAZZJONI

               1.KUNTEST TAL-ATT DELEGAT

               Din id-Direttiva Delegata tal-Kummissjoni temenda, għall-finijiet tal-adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom il-kadmju.

               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku, kif previst fl-Artikolu 4 tagħha. Din daħlet fis-seħħ fil-21 ta’ Lulju 2011.

               Is-sustanzi ristretti huma elenkati fl-Anness II tad-Direttiva RoHS 2. Filwaqt li r-restrizzjonijiet fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati huma diġà fis-seħħ, ir-restrizzjonijiet fuq il-bis(2-etileżil)ftalat (DEHP), il-benżilbutilftalat (BBP), il-ftalat tad-dibutil (DBP) u l-ftalat tad-diisobutil (DIBP) jibdew japplikaw mit-22 ta’ Lulju 2019 jew aktar tard. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi skont l-Artikolu 4(1) tad-Direttiva RoHS 2.

               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u r-revokar tal-eżenzjonijiet) tal-Annessi III u IV. Skont l-Artikolu 5(1)(a) l-eżenzjonijiet iridu jiġu inklużi fl-Annessi III u IV biss jekk l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006
                  2
                u meta tiġi ssodisfata xi waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jeħtieġu l-ebda materjal jew sustanza elenkati fl-Anness II mhumiex prattiċi mil-lat xjentifiku jew tekniku; l-affidabbiltà tas-sostituti mhix żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji għall-ambjent, is-saħħa u s-sikurezza tal-konsumatur.

               Barra minn hekk, l-Artikolu 5(1) jistipula li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali b’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.

               2.KONSULTAZZJONIJIET QABEL L-ADOZZJONI TAL-ATT

               Mill-pubblikazzjoni tad-Direttiva RoHS 2, il-Kummissjoni rċeviet għadd
                  3
                ġmielu ta’ talbiet mingħand l-operaturi ekonomiċi, skont id-dispożizzjonijiet fl-Artikolu 5(3) u fl-Anness V, kemm għall-għoti ta’ eżenzjonijiet ġodda u kif ukoll għat-tiġdid ta’ dawk eżistenti.

               L-eżenzjoni 8(b) attwali tal-Anness III tippermetti l-użu tal-kadmju u l-komposti tiegħu fil-kuntatti elettriċi. Il-Kummissjoni rċeviet żewġ applikazzjonijiet għat-tiġdid ta’ din l-eżenzjoni f’Jannar 2015. Filwaqt li l-eżenzjoni 8(b) kienet tiskadi fil-21 ta’ Lulju 2016 għall-kategoriji 1 sa 7 u 10
                  4
               , b’konformità mar-rekwiżiti tad-Direttiva RoHS (l-Artikolu 5(5), it-tieni subparagrafu), din għandha tibqa’ tapplika sakemm il-Kummissjoni tieħu deċiżjoni dwar it-tiġdid tal-applikazzjoni.

               Sabiex issir evalwazzjoni tal-applikazzjoni għal eżenzjoni, il-Kummissjoni nediet studju biex twettaq il-valutazzjoni teknika u xjentifika meħtieġa, li kien jinkludi konsultazzjoni online miftuħa ta’ tmien ġimgħat malpartijiet ikkonċernati
                  5
                dwar l-applikazzjoni. Għall-konsultazzjoni mal-partijiet ikkonċernati saru tliet kontributi.

               Ir-rapport finali bil-valutazzjoni tal-applikazzjoni ġie ppubblikat;
                  6
               ; u l-partijiet ikkonċernati ġew notifikati b’dan.

               Sussegwentement, il-Kummissjoni kkonsultat bil-miktub lill-grupp ta’ esperti tal-Istati Membri għall-atti delegati skont id-Direttiva RoHS 2 kif miftiehem waqt il-laqgħa preċedenti
                  7
               . L-esperti qablu mal-abbozz ippreżentat mill-Kummissjoni, b’maġġoranza kbira ta’ membri li ma ddikjarawx il-fehma tagħhom. Skont il-Linji Gwida għal Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku seta’ jippreżenta r-reazzjonijiet tiegħu. Waslu tliet kummenti; ilkoll jappoġġaw l-att u wieħed jipproponi li l-perjodu ta’ tranżizzjoni jitwal għal 18-il xahar. Twettqu l-passi kollha meħtieġa relatati mal-eżenzjonijiet mir-restrizzjoni tas-sustanza skont l-Artikoli 5(3) sa 5(7)
                  8
               . Il-Kunsill u l-Parlament Ewropew ġew notifikati dwar l-attivitajiet kollha.

               Ir-rapport finali saħaq l-aktar fuq l-informazzjoni u l-valutazzjoni tekniċi li ġejjin:

               ·Il-materjali tal-kuntatt elettriku bil-kadmju jintużaw f’ħafna apparat elettromekkaniku bħala komponenti li jistgħu jġorru l-kurrent b’mod intermittenti minn ġos-superfiċji tal-kuntatt. L-apparat ikkonċernat hu b’mod partikolari l-iswiċċjar tal-potenza tal-muturi elettriċi; relays u kuntatturi; swiċċijiet tal-makkinarju għodda u swiċċijiet tal-apparat domestiku salvaviti differenzjali għall-apparat tal-iswiċċjar; u provvisti tal-enerġija, sensuri tad-dewmien tal-okkupanza/ħin, u pannelli tal-kontroll tat-tidwil.

               ·Il-kadmju fil-kuntatti elettriċi jipprovdi proprjetajiet essenzjali fosthom prestazzjoni superjuri, arkattenwazzjoni, aktar konduttività, inqas erożjoni tal-kuntatti u manufattura relattivament faċli meta mqabbla mal-alternattivi.

               ·Bħalissa, is-sostituzzjoni jew it-tneħħija tal-kadmju għadhom mhumiex prattiċi mil-lat xjentifiku u tekniku f’diversi tipi ta’ apparat b’kuntatti elettriċi, jew hemm bżonn iżjed żmien biex tkun żgurata l-affidabbiltà tas-sostituti.

               Ir-riżultati tal-evalwazzjoni għall-kategoriji 1 sa 7 u 10 juru li mill-inqas wieħed mill-kriterji rilevanti speċifikati fl-Artikolu 5(1)(a) jiġi ssodisfat mitalba għal eżenzjoni b’rabta mal-entrata 8(b) fl-Anness III. Peress li għal ċerti applikazzjonijiet ma teżisti l-ebda alternattiva affidabbli jew hemm bżonn iżjed żmien biex tkun żgurata l-affidabbiltà tagħhom, l-eżenzjoni hi mġedda sal-21 ta’ Lulju 2021 bit-test emendat biex tkun tirrifletti l-istatus attwali tat-teknoloġiji alternattivi, filwaqt li tiżdied is-subentrata 8(b)-I mal-punt 8(b). Meta jkun hemm alternattivi affidabbli disponibbli, għandhom jiġu antiċipati biss impatti soċjoeknomiċi tas-sostituzzjoni tul dan il-perjodu għax is-sostituzzjoni gradwali b’alternattivi ħielsa mill-kadmju diġà qed issir. Lanqas il-perjodu ta’ validità mogħti mhu mistenni jħalli impatti negattivi fuq l-innovazzjoni. Għall-kategoriji l-oħra għajr il-kategoriji 1 sa 7 u 10, l-eżenzjoni attwali tibqa’ tgħodd għall-perjodi ta’ validità stabbiliti fl-Artikolu 5(2). L-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH), b’konformità mal-Artikolu 5 tad-Direttiva 2011/65/UE.

               3.ELEMENTI ĠURIDIĊI TAL-ATT DELEGAT

               Id-Direttiva Delegata proposta tagħti eżenzjoni mir-restrizzjonijiet fl-Artikolu 4(1), li jridu jiġu elenkati fl-Anness III tad-Direttiva 2011/65/UE, għall-użu tal-kadmju f’applikazzjonijiet speċifiċi.

               L-istrument huwa Direttiva Delegata, kif previst fid-Direttiva 2011/65/UE, u b’mod partikolari b’konformità mar-rekwiżiti rilevanti fl-Artikolu 5(1)(a) tagħha.

               Id-Direttiva Delegata għandha l-għan li tikkontribwixxi għall-protezzjoni tas-saħħa tal-bniedem u tal-ambjent u tapprossima d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma projbiti għal applikazzjonijiet speċifiċi, b’konformità mad-dispożizzjonijiet tad-Direttiva RoHS 2 u skont il-kundizzjonijiet mogħtija fiha u b’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.

               B’konformità mal-prinċipju tal-proporzjonalità, il-miżura ma tmurx lil hinn minn dak meħtieġ biex jintlaħaq l-għan tagħha.

               Il-proposta ma għandha l-ebda implikazzjoni fuq il-baġit tal-UE.

               DIRETTIVA DELEGATA TAL-KUMMISSJONI (UE) .../...

               ta’ 16.11.2018

               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-kadmju u l-komposti tiegħu fil-kuntatti elettriċi

               (Test b’rilevanza għaż-ŻEE)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  9
               , u b’mod partikolari l-Artikolu 5(1)(a) tagħha,

               Billi:

               (1)
                     Id-Direttiva 2011/65/UE teżiġi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih ċerti sustanzi perikolużi elenkati fl-Anness II ta’ dik id-Direttiva. Dak ir-rekwiżit ma japplikax għall-applikazzjonijiet elenkati fl-Anness III tad-Direttiva 2011/65/UE.

               (2)
                     Il-kategoriji differenti tat-tagħmir elettriku u elettroniku li għalihom tapplika d-Direttiva 2011/65/UE (kategoriji 1 sa 11) huma elenkati fl-Anness I ta’ dik id-Direttiva.

               (3)
                     Il-kadmju hu sustanza ristretta elenkata fl-Anness II tad-Direttiva 2011/65/UE. Madankollu, l-użu tal-kadmju u l-komposti tiegħu fil-kuntatti elettriċi kien eżentat mir-restrizzjoni u bħalissa hu elenkat fl-entrata 8(b) tal-Anness III ta’ dik id-Direttiva. Għall-kategoriji 1 sa 7 u 10,l-iskadenza ta’ dik l-eżenzjoni kienet il-21 ta’ Lulju 2016.

               (4)
                     Il-Kummissjoni rċeviet applikazzjoni għal tiġdid ta’ dik l-eżenzjoni qabel il-21 ta’ Jannar 2015, skont l-Artikolu 5(5) tad-Direttiva 2011/65/UE. L-eżenzjoni tibqa’ valida sakemm tkun ġiet adottata deċiżjoni dwar dik l-applikazzjoni.

               (5)
                     Il-materjali tal-kuntatt elettriku bil-kadmju jintużaw f’ħafna apparat elettromekkaniku bħala komponenti li jistgħu jġorru l-kurrent b’mod intermittenti minn ġos-superfiċji tal-kuntatt. L-apparat ikkonċernat hu b’mod partikolari l-iswiċċjar tal-potenza tal-muturi elettriċi, relays u kuntatturi, swiċċijiet tal-makkinarju għodda, swiċċijiet tal-apparat domestiku, salvaviti differenzjali għall-apparat tal-iswiċċjar, provvisti tal-enerġija, sensuri tad-dewmien tal-okkupanza/ħin, u panelli tal-kontroll tat-tidwil.

               (6)
                     Il-kadmju fil-kuntatti elettriċi jipprovdi proprjetajiet essenzjali fosthom prestazzjoni superjuri, arkattenwazzjoni, aktar konduttività, inqas erożjoni tal-kuntatti u manufattura relattivament faċli meta mqabbla mal-alternattivi.

               (7)
                     Għal ċerti applikazzjonijiet koperti bl-eżenzjoni attwali, sostituzzjoni jew tneħħija tal-kadmju għadhom mhumiex prattiċi mil-lat xjentifiku u tekniku minħabba n-nuqqas ta’ sostituti affidabbli jew għax hemm bżonn iżjed żmien biex tkun żgurata l-affidabbiltà tas-sostituti disponibbli. L-eżenzjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 tal-Parlament Ewropew u tal-Kunsill
                  10
               . Għaldaqstant jenħtieġ li din tiġġedded għal dawk l-applikazzjonijiet partikolari.

               (8)
                     Għall-applikazzjonijiet l-oħra kollha li bħalissa huma koperti mill-eżenzjoni, il-kundizzjonijiet għat-tiġdid mhumiex issodisfati. Jenħtieġ li l-eżenzjonijiet għal dawk l-applikazzjonijiet jibqgħu japplikaw għal 12-il xahar wara d-data tad-dħul fis-seħħ ta’ din id-Direttiva Delegata skont l-Artikolu 5(6) tad-Direttiva 2011/65/UE.

               (9)
                     Peress li, għall-applikazzjonijiet ikkonċernati minn dak it-tiġdid, ma hemm l-ebda alternattiva disponibbli fis-suq jew hemm bżonn aktar żmien biex tkun żgurata l-affidabbiltà ta’ dawn l-alternattivi, l-eżenzjoni għal dawk l-applikazzjonijiet jenħtieġ tiġġedded għall-kategoriji 1 sa 7 u 10 għall-perjodu massimu ta’ validità ta’ ħames snin sal-21 ta’ Lulju 2021. Fid-dawl tar-riżultati tal-isforzi li għaddejjin biex tinsab sostituzzjoni affidabbli, aktarx li t-tul tal-eżenzjoni mhux se jħalli impatti negattivi fuq l-innovazzjoni.

               (10)
                     Għall-kategoriji l-oħra għajr il-kategoriji 1 sa 7 u l-kategorija 10, l-eżenzjoni attwali tibqa’ valida għall-perjodi ta’ validità stabbiliti fit-tieni subparagrafu tal-Artikolu 5(2) tad-Direttiva 2011/65/UE. Għal raġunijiet ta’ ċarezza, jenħtieġ li d-dati tal-iskadenza jiżdiedu fl-Anness III ta’ dik id-Direttiva.

               (11)
                     Għalhekk jenħtieġ li d-Direttiva 2011/65/UE tiġi emendata skont dan,

               ADOTTAT DIN ID-DIRETTIVA:

               Artikolu 1

               L-Anness III tad-Direttiva 2011/65/UE hu emendat kif stabbilit fl-Anness ta’ din id-Direttiva.

               Artikolu 2

               1.L-Istati Membri għandhom jadottaw u jippubblikaw, sa mhux iktar tard minn [enter the last day of the 12th month after the date of entry into force of this Directive] il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Għandhom jikkomunikaw minnufih lill-Kummissjoni t-testi ta’ dawk id-dispożizzjonijiet.

               Dawn għandhom japplikaw dawk id-dispożizzjonijiet minn [enter the last day of the 12th month after the date of entry into force of this Directive + 1 day].

               Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn dik ir-referenza meta ssir il-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir dik ir-referenza.

               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tad-dritt nazzjonali li jadottaw fil-qasam kopert minn din id-Direttiva.

               Artikolu 3

               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Artikolu 4

               Din id-Direttiva hija indirizzata lill-Istati Membri.

               Magħmul fi Brussell, 16.11.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 174, 1.7.2011, p. 88.

                     (2)

                        ĠU L 396, 30.12.2006, p. 1.

                     (3)

                        Il-lista tinsab fuq:
                  http://ec.europa.eu/environment/waste/rohs_eee/adaptation_en.htm

                     (4)

                        Dawn il-kategoriji huma: 1. Apparat elettrodomestiku kbir; 2. Apparat elettrodomestiku żgħir; 3. Tagħmir tal-informatika u t-telekomunikazzjoni; 4. Tagħmir tal-konsumatur; 5. Tagħmir tat-tidwil; 6. Għodda elettrika u elettronika; 7. Ġugarelli, tagħmir ta’ divertiment u tal-isport; 10. Apparat ta’ distribuzzjoni awtomatika. Il-kategoriji EEE huma elenkati fl-Anness I tad-Direttiva RoHS.

                     (5)

                  Perjodu ta’ konsultazzjoni
                  : mill-21.08.2015 sas-16.10.2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                      .

                     (7)

                        Il-konsultazzjonijiet saru bil-miktub bejn is-27 ta’ April u t-18 ta’ Mejju 2017.

                     (8)

                        Lista tal-passi amministrattivi meħtieġa tinsab fuq
                  is-sit web tal-Kummissjoni
                  . L-istadju attwali tal-proċedura jistgħu jidhru għal kull abbozz tal-att delegat fir-Reġistru Interistituzzjonali tal-Atti Delegati fuq
                  https://webgate.ec.europa.eu/regdel/#/home
                  .

                     (9)

                        ĠU L 174, 1.7.2011, p. 88.

                     (10)

                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH) u li jistabbilixxi Aġenzija Ewropea għas-Sustanzi Kimiċi (ĠU L 396, 30.12.2006, p. 1).

    ---documentbreak---

               ANNESS

               Fl-Anness III, l-entrata 8(b) hija sostitwita b’dan li ġej:

                        “8(b)

                        Il-kadmju u l-komposti tiegħi fil-kuntatti elettriċi

                        Dan japplika għall-kategoriji 8, 9 u 11 u jiskadi fi:

                        -il-21 ta’ Lulju 2021 għall-kategoriji 8 u 9 għajr għall-apparat mediku dijanjostiku in vitro u l-istrumenti ta’ monitoraġġ u ta’ kontroll industrijali;

                        -il-21 ta’ Lulju 2023 għall-kategorija 8, l-apparat mediku dijanjostiku in vitro;

                        -il-21 ta’ Lulju 2024 għall-kategorija 9, l-istrumenti ta’ monitoraġġ u ta’ kontroll industrijali, u għall-kategorija 11.

                        8(b)-I

                        Il-kadmju u l-komposti tiegħi fil-kuntatti elettriċi użati fi:

                        -salvaviti differenzjali;

                        -kontrolli b’sensuri termali;

                        -protetturi b’muturi termali (għajr il-protetturi b’mutur termali ermetiku);

                        -swiċċijiet AC b’rati ta’:

                        ·6 A u iżjed bi 250 V AC u iżjed; jew

                        ·12 A u iżjed bi 125 V AC u iżjed;

                        -swiċċijiet DC b’rati ta’ 20 A u iżjed bi 18 V AC u iżjed; u

                        -swiċċijiet biex jintużaw fi frekwenzi tal-provvista tal-vultaġġ ≥ 200 Hz.

                        Dan japplika għall-kategoriji 1 sa 7 u 10 u jiskadi fil-21 ta’ Lulju 2021.”